ROZHODNUTIE RADY
zo 7. júla 2009
o usmerneniach pre politiky zamestnanosti členských štátov
(2009/536/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 128 ods. 2,
so zreteľom na návrh Komisie,
so zreteľom na stanovisko Európskeho parlamentu (1),
so zreteľom na stanovisko Európskeho hospodárskeho a sociálneho výboru (2),
po porade s Výborom regiónov,
so zreteľom na stanovisko Výboru pre zamestnanosť,
keďže:
(1)
V lisabonskej stratégii obnovenej v roku 2005 sa kladie dôraz na rast a zamestnanosť. Usmernenia pre zamestnanosť ako súčasť európskej stratégie zamestnanosti a všeobecné usmernenia pre hospodárske politiky boli prijaté ako integrovaný súbor, v rámci ktorého má európska stratégia zamestnanosti vedúcu úlohu pri plnení cieľov lisabonskej stratégie v oblasti zamestnanosti a trhu práce.
(2)
Z preskúmania národných programov reforiem členských štátov obsiahnutého v Spoločnej správe o zamestnanosti vyplýva, že členské štáty by mali naďalej vyvíjať maximálne úsilie o riešenie úloh v týchto prioritných oblastiach: pritiahnuť viac osôb do zamestnania a udržať ich tam, zvýšiť ponuku práce a modernizovať systémy sociálnej ochrany; zlepšiť prispôsobivosť pracovníkov a podnikov a zvýšiť investície do ľudského kapitálu prostredníctvom lepšieho vzdelávania a zlepšovania zručností.
(3)
Vzhľadom na súčasnú hospodársku krízu by usmernenia mali slúžiť aj ako nástroj na riešenie bezprostredných výzev, akou je narastajúca nezamestnanosť a sociálne vylúčenie. K opatreniam, ktoré sa majú prijať bezprostredne, patria integrované politiky flexiistoty na uľahčenie prechodu do zamestnania, zosúladenie ponuky a dopytu na trhu práce a zlepšovanie zručností.
(4)
Na základe preskúmania národných programov reforiem, ktoré uskutočnila Komisia, by bolo vhodné zamerať sa na ich účinné a včasné vykonávanie a osobitná pozornosť by sa pritom mala venovať odsúhlaseným cieľom a hodnotiacim kritériám, ako aj zapojeniu sociálnych partnerov.
(5)
Usmernenia pre politiky zamestnanosti boli prijaté v roku 2008 s platnosťou na tri roky, počas ktorých by ich aktualizácia mala byť prísne obmedzená.
(6)
Členské štáty by pri vykonávaní usmernení pre zamestnanosť mali preskúmať používanie prostriedkov z Európskeho sociálneho fondu.
(7)
Vzhľadom na integrovanú povahu tohto súboru usmernení by členské štáty mali v plnej miere vykonávať všeobecné usmernenia pre hospodárske politiky,
PRIJALA TOTO ROZHODNUTIE:
Článok 1
Usmernenia pre politiky zamestnanosti členských štátov, ktoré sú stanovené v prílohe k rozhodnutiu Rady 2008/618/ES z 15. júla 2008 o usmerneniach politík zamestnanosti členských štátov (3), naďalej platia aj v roku 2009 a členské štáty ich zohľadňujú vo svojich politikách zamestnanosti.
Článok 2
Toto rozhodnutie je určené členským štátom.
V Bruseli 7. júla 2009